Antonio Castillo Domínguez

Antonio Castillo Domínguez, nado en Monesterio (Badaxoz) en 1896 e finado en Ferrol o 18 de decembro de 1936, foi un veterinario e político español residente en Galicia.

 Traxectoria 
Graduouse na Escola de Veterinaria de Córdoba en 1916. Foi inspector veterinario municipal de Cedeira ata 1925 que pasou a ocupar a praza de Narón. Colaborou en El Ideal Gallego con artigos que salientan a lenta evolución agropecuaria de Galicia. En 1925 gañou o primeiro premio dun concurso de memorias organizado polo Colexio de Veterinarios da Coruña, cun tema sobre a instauración de basculas nas feiras e nos matadoiros. Foi detido pola súa participación na folga xeral revolucionaria de 1934.El Correo Gallego, 3-11-1934, p. 2. En agosto de 1935 foi nomeado veterinario municipal de Ferrol.El Correo Gallego, 23-8-1935, p. 1. Moi relacionado cos socialistas de Ferrol, foi nomeado presidente da Xunta Reitora do Círculo Socialista do Centro o 12 de xuño de 1936.El Obrero, 20-6-1936, p. 3.

Co golpe de Estado do 18 de xullo de 1936 foi detido o 3 de agosto canda outros dirixentes políticos e sindicais de Cedeira. O día 1 de setembro foi posto en liberdade.El Correo Gallego, 1-9-1936, p. 3. Xulgado o 4 de decembro en consello de guerra en Ferrol por rebelión militar, foi condenado a pena de morte. Foi executado no castelo de San Filipe o 18 de decembro canda Manuel Fernández Freijeiro, Enrique Alonso Teijeiro, José Cipriano Durán Fraguela, Ginés Fernández Rodríguez, Miguel Fernández Santos, Rufino Redondo Senra, Isaac Forneiro Varandela, Antonio Iglesias Freire, Enrique Martínez Teijeiro, Francisco Rodríguez N., José Lago Beceiro, Adolfo Bouzón Teijeiro e Antonio Ameneiro Brage.El Compostelano, 19-12-1936, p. 2.
 Notas 

 Véxase tamén 
 Bibliografía 
 Antonio Castillo Domínguez.  Extraído da Tese de doutoramento de Diego Conde Gómez,Veterinaria e mellora pecuaria na Galicia contemporánea. O papel de Juan Rof Codina.

 Ligazóns externas 
 Conferencia para labregos e labregas de Antonio Castillo

Categoría:Veterinarios de España
Categoría:Políticos do PSOE
Categoría:Asasinados polo bando nacional en Galicia
Categoría:Nados na provincia de Badaxoz
Categoría:Nados en 1896
Categoría:Finados en 1936